
Høringssvar – Kvalitetstandarder 2026-2027 efter Serviceloven og Sundhedsloven

Bemærkninger vedr. kvalitetsstandarder der udgår jf. notat herom
Handicaprådet har noteret – at det er nævnt at flere kvalitetsstandarder udgår med henvisning til at tilbuddet nu gives efter ældreloven, og de overføres til servicekataloget for ældreloven 

Handicaprådet påpeger – at der fortsat skal laves kvalitetstander vedr. alle paragraffer som fortsat fremgår af serviceloven, da servicelovens afsnit for voksne gælder alle borgere over 18 år.
Handicaprådet påpeger desuden – at hjælp bevilget efter en konkret og individuel vurdering til en borger mellem 18 og 67 år, ikke må ændres når borgeren overgår til helhedspleje efter ældreloven, medmindre der er reel ændring af borgerens individuelle behov.

Handicaprådet har ligeledes noteret – at der er kvalitetsstandarder der bortfalder, som følge af ny opgavefordeling jf. Sundhedsreformen 

Handicaprådet påpeger – at der bør informeres på kommunens hjemmeside om de ændringer der sker jf. sundhedsreformen, så borgere der har behov for de enkelt tilbud får oplyst hvem de kan kontakte og hvordan de skal ansøge mv.

Vedr. SEL §84 om Afløsning til ægtefælle eller andre nære pårørende. 
Handicaprådet påpeger – at der skal udarbejdes kvalitetstandard, da denne ydelse ikke overføres til regionen, men fortsat ligger i kommunen. 
Vedr. SEL § 84 Daghjem 
Handicaprådet påpeger ligeledes – at der skal udarbejdes kvalitetstandard, da denne ydelse ikke alene vedrører personer over 67 år, hvorfor der også fortsat skal være standarder ift. serviceloven, som f.eks. den gældende kvalitets-standard vedr. Daghjem for borgere med demens. 
Vedr. SEL § 86 Genoptræning til afhjælpning af fysisk funktion-nedsættelse forårsaget af sygdom, der ikke behandles i tilknytning til en sygehusindlæggelse.
Handicaprådet har med tilfredshed noteret – at der er udarbejdet kvalitets-standard for ovenstående område, da det fortsat er en opgave der ligger i kommunen
Vedr. SEL 86 stk.2 Vedligeholdende træning af fysiske eller psykiske færdigheder til personer, som på grund af nedsat fysisk eller psykisk funktionsevne eller særlige sociale problemer har behov herfor.
Handicaprådet har med tilfredshed noteret – at der stadig er udarbejdet kvalitetsstandard til ydelse, da den ikke kun vedrører borgere over 67 år og er overgået til hjælp efter Ældreloven  
Vedr. SUL §138 Sygepleje og Tag-imod besøg 
Handicaprådet påpeger – at der bør beskrives i kvalitetsstandart eller som serviceinformation, så borgerne kan se kommunens serviceniveau er og hvem man kan/skal kontakte, da ydelsen fortsat ligger i kommunen.
Handicaprådet påpeger ligeledes - at det samme er tilfældet med Tag-imod besøg, idet vi antager at kommunen ikke lægger op til at stoppe dette tilbud? 
Kommunen har, selvom det ikke er en skal opgave, igennem en længere årrække givet dette tilbud, til stor glæde og tykhed for borgerne, da der meget hurtigt efter udskrivelse fra hospitalet blev igangsat den rette og nødvendige både midlertidig og evt. varig hjælp. 
Bemærkninger til kvalitetsstandarder der er ændringer i jf. notat herom 

Vedr. SEL §94 Selvudpeget hjælper
Handicaprådet påpeger – at bemærkninger i notat vedr. ændringer ikke er korrekte, da det drejer sig om en lovpligtig mulighed for borgere der har fået bevilget hjælp efter SEL § 83 i lighed med regler om frit valg af leverandør.
Handicaprådet har dog noteret – at dette også er nævnt i kvalitetsstandarden for personlig pleje og praktisk bistand, samt at der er link til kommunens hjemmeside hvor muligheden er nærmere omtalt. 

Vedr. SEL §95 Tilskud til hjælperordning i eget hjem og SEL §96 BPA- hjælperordning
Handicaprådet har med tilfredshed noteret – at der i begge disse kvalitetsstandarder er indført automatisk regulering af fast tilskud til direkte og indirekte udgifter, der er forbundet med at have hjælpere i hjemmet.
Handicaprådet påpeger – at det er vigtigt at beløbet også kan dække værnemidler som f.eks. engangshandsker ol., da de ikke dækkes af evt. kompensationsydelse. 

Vedr. SEL §100 Kompensationsydelse  
Handicaprådet påpeger – at der er tale om en lovpligtig ydelse til dækning af kompensations-berettigende udgifter ved den daglige livsførelse. Ny bestemmelse der ved lov fra september 2025 erstatter reglen om merudgifter. 

Vedr. SEL. §102 Specialiseret behandling tilbud og SEL §117 Befordring 
Handicaprådet anerkender - at der er udarbejdet kvalitetsstand på disse to områder 
Vedr. SEL §107 Midlertidigt botilbud og SEL §108 Længerevarende botilbud 
Handicaprådet anerkender - at lov om tilkøb af socialpædagogisk støtte under ferie er indarbejdet i disse to kvalitetsstander. 
Handicaprådet vil afslutningsvis bede om, at få det omtalte servicekatalog for ældreloven, tilsendt i høring. Herunder også hvis der er sket eller vil ske ændringer i serviceinformationen for helhedspleje jf. ældreloven. Det er selvsagt vigtigt, at ingen falder mellem to stole, når lovgivning og kvalitetsstandarder ændres.
Med venlig hilsen

Winnie Lindner Pedersen 
Formand Handicaprådet

